b'\n_START_ARTICLE_\nVisible Human Project\n_START_PARAGRAPH_\nThe Visible Human Project er et prosjekt for \xc3\xa5 lage og systematisere fotografier av et sett tverrsnitt av menneskekroppen, slik at disse kan brukes i applikasjoner for \xc3\xa5 visualisere den menneskelige anatomien. Likene av en mann og en kvinne ble sk\xc3\xa5ret i tynne skiver, som s\xc3\xa5 ble fotografert og digitalisert. Prosjektet er drevet av USAs nasjonalbibliotek for medisinsk litteratur (National Library of Medicine) under ledelse av Michael J. Ackerman. Planleggingen av prosjektet startet i 1989. Datasettet av mannen ble frigitt i november 1994 og av kvinnen i november 1995. Prosjektet kan studeres ved Nasjonalmuseet for helse og medisin i Washington, DC. Det foreligger planer om \xc3\xa5 gjennomf\xc3\xb8re prosjektet p\xc3\xa5 nytt med bilder med h\xc3\xb8yere oppl\xc3\xb8sning, men da bare med deler av kroppen i stedet for et helt lik.\n_START_SECTION_\nBildene\n_START_PARAGRAPH_\nLiket av mannspersonen ble frosset og sk\xc3\xa5ret i 1\xc2\xa0871 millimetertykke skiver i transversplanet. Tverrsnittene ble deretter fotografert og digitalisert, noe som resulterte i 15 gigabyte data. I 2000 ble bildene scannet p\xc3\xa5 nytt med h\xc3\xb8yere oppl\xc3\xb8sning, og datamengden \xc3\xb8kte til 65 gigabyte. Liket av kvinnen ble sk\xc3\xa5ret i skiver p\xc3\xa5 1/3 millimeters tykkelse, hvilket resulterte i noe over 40 GB. _NEWLINE_Dataene er supplert av bilder framskaffet ved hjelp av CT og MRI\n_START_SECTION_\nDonorene\n_START_PARAGRAPH_\nDet mannlige liket er av Joseph Paul Jernigan, en 38 \xc3\xa5r gammel morder fra Texas som ble henrettet med giftspr\xc3\xb8yte den 5. august 1993. P\xc3\xa5 oppfordring fra fengselspresten gikk han med p\xc3\xa5 \xc3\xa5 donere hele kroppen sin til forskning eller annen medisinsk bruk. Derimot var Jernigan ikke klar over Visible Human-prosjektet. Det har blitt meldt bekymring over det etiske aspektet ved dette, den mest markante fra universitetet i Wien, som forlangte at bildene ble trukket tilbake med henvisning b\xc3\xa5de til at befatning med henrettelser er uakseptabelt i det medisinske fagmilj\xc3\xb8et, og at det kan stilles sp\xc3\xb8rsm\xc3\xa5l ved Jernigans informerte samtykke til deltakelse i dette prosjektet. _NEWLINE_Den andre donoren er en anonym 59 \xc3\xa5r gammel kvinne som d\xc3\xb8de av hjerteinfarkt. Enkemannen etter henne \xc3\xb8nsket spesifikt at hun skulle delta i prosjektet.\n_START_SECTION_\nProblemer med dataene\n_START_PARAGRAPH_\nFrysingen av likene f\xc3\xb8rte til at mannens hjerne utvidet seg noe, og deler av det indre \xc3\xb8ret ble \xc3\xb8delagt ved bearbeidingen av tverrsnittene. Det er vanskelig \xc3\xa5 se nervene, ettersom de har nesten samme farge som fettvev. Sm\xc3\xa5 blodkar har kollapset under innfrysingen. Mannen har bare \xc3\xa9n testikkel. Kvinnens kj\xc3\xb8nnsorgan er ikke representativt for kj\xc3\xb8nnsorganene hos yngre kvinner.\n_START_SECTION_\nFunn\n_START_PARAGRAPH_\nStudier av datasettene har avdekket flere feil i faglitteraturen i forbindelse med formen p\xc3\xa5 en muskel i bekkenet og plasseringen av urinbl\xc3\xa6ren og prostata.\n_START_SECTION_\nLisenser\n_START_PARAGRAPH_\nDatamaterialet kan kj\xc3\xb8pes p\xc3\xa5 b\xc3\xa5nd, eller det kan lastes ned gratis s\xc3\xa5 lenge eieren av materialet f\xc3\xa5r forbeholde seg visse rettigheter for bruken av det.\n_START_SECTION_\nApplikasjoner som bruker datamaterialet\n_START_PARAGRAPH_\nDet finnes en lang rekke prosjekter som bruker r\xc3\xa5dataene i utdannings\xc3\xb8yemed, og flere prosjekter er under utvikling. Det er laget tredimensjonale, virtuelle modeller av kroppen hvor organene er merket, kan fjernes selektivt og kan betraktes fra alle vinkler. _NEWLINE_Flere slike applikasjoner er tilgjengelig p\xc3\xa5 Internett, se lenkene nedenfor.'